ORDE do 27 de xuño de 2006 pola que se convocan axudas á produción editorial para apoiar a tradución de obras ao galego, e a tradución e edición noutras linguas de obras publicadas orixinariamente en galego, así como os grandes proxectos editoriais.
CONSELLERÍA DE CULTURA E DEPORTE — III. OUTRAS DISPOSICIÓNS — 17/07/2006

Unha das funcións máis importantes da Consellería de Cultura e Deporte é a promoción de obras editadas en lingua galega. Por iso, consciente da responsabilidade que lle corresponde en canto á normali
zación da nosa lingua, procura pór á disposición dos cidadáns que utilizan esta lingua con normalidade obras que abrangan toda as materias, incluídas as que teñan un mercado moi reducido.
Outra faceta da normalización corresponde á tradución de obras escritas noutras linguas, buscando un mercado no que se atopen, na nosa lingua, obras de recoñecido prestixio, ou que pola súa importancia se considere necesaria a súa distribución en galego.
Así mesmo, necesitan o apoio institucional para a súa edición os grandes proxectos editoriais que, polas súas características especiais -carácter enciclopédico, color, participación de persoal especializado na súa elaboración, traballos complementarios de investigación, de campo, etc.-, dan lugar a elevados custos de produción.
Da mesma maneira, resulta importante a difusión noutros mercados de obras dos nosos creadores, a presenza en Galicia dos títulos clave da creación e do pensamento mundial e mais daquelas que, polo seu carácter, e malia as características que dificultan a súa produción, distinguen a evolución cultural das sociedades. Xa que logo, promóvense axudas para verter ao galego obras publicadas orixinalmente en linguas distintas, a tradución e edición noutras linguas e a realización de grandes proxectos editoriais. Por todo isto,
DISPOÑO:
Capítulo I
Disposicións xerais
Artigo 1º
Convócanse axudas á produción editorial para apoiar a tradución de obras ao galego e a tradución e edición noutras linguas de obras escritas orixinariamente en galego, así como para grandes proxectos editoriais.
As axudas concederanse con cargo á aplicación orzamentaria 12.02.352.A.770.0, dos orzamentos xerais da Comunidade Autónoma de Galicia para o ano 2006, por un importe de sesenta e oito mil euros cento vinte e cinco euros (68.125 A), e, con cargo aos orzamentos de 2007, a cantidade de douscentos catro mil trescentos setenta e cinco euros (204.375 A).
Estas axudas son compatibles con outras axudas ou subvencións outorgadas por outras administracións ou entes públicos ou privados, nacionais ou internacionais sempre que o importe total para percibir polo beneficiario non supere a porcentaxe máxima do investimento.
Artigo 2º
2.1. Poderán optar a estas axudas todas aquelas entidades que acrediten a súa condición de editores, coas limitacións que establecen os puntos 5 e 6 do artigo 3º.
2.2. Non as poderán solicitar aqueles editores que anteriormente recibisen algunha outra axuda ou subvención da Consellería de Cultura e Deporte e non xustificasen o seu investimento ou incumprisen algunha das condicións ou obrigas estipuladas.
2.3. Tampouco poden beneficiarse das axudas recollidas nesta orde aquelas persoas físicas ou xurídicas que se atopen nalgún dos supostos do artigo 13.2º da Lei 38/2003, xeral de subvencións (BOE do 24 de novembro).
Artigo 3º
Os editores que desexen acollerse aos beneficios desta orde elevarán unha petición dentro dos prazos establecidos nas correspondentes bases específicas, por medio dunha instancia dirixida á conselleira de Cultura e Deporte, segundo os modelos que figuran como anexos desta orde, e presentarana no rexistro xeral da Consellería de Cultura e Deporte ou nas delegacións provinciais desta, sen prexuízo do establecido no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Presentarase unha solicitude por cada obra, á que se xuntará a documentación indicada nas bases específicas para a concesión das axudas, así como a seguinte documentación xeral, que só se presentará unha vez, no caso de varias solicitudes da mesma editorial:
1º Fotocopia do NIF.
2º Acreditación da personalidade do solicitante e da súa representación, mediante fotocopia da escritura pública de constitución ou modificación, de ser o caso, da sociedade, e do poder notarial correspondente, ambos os dous documentos debidamente inscritos no Rexistro Mercantil ou no rexistro que corresponda, de non ser sociedade mercantil.
3º Fotocopia do último recibo do imposto de actividades económicas ou certificado de exención, se procede.
4º Certificación orixinal da conta bancaria, onde conste como titular a empresa solicitante.
5º Catálogo actualizado da produción realizada pola editorial.
6º Declaración responsable das axudas solicitadas ou percibidas polas obras presentadas.
7º Certificacións expresas orixinais e actualizadas de non ter contraída ningunha débeda, por ningún concepto, coa Xunta de Galicia, e de estar ao corrente nas obrigas fiscais e coa Seguridade Social.
A documentación relacionada nos puntos 1º e 2º poderá substituírse por unha certificación actualizada de figurar inscrito no Rexistro Xeral de Contratistas da Comunidade Autónoma de Galicia.
Así mesmo, a documentación relacionada nos puntos 1º e 2º poderá substituírse por unha declaración do presidente ou director da editorial na que se faga constar que esta documentación se atopa plenamente vixente con respecto á presentada para este mesmo fin en convocatorias de anos anteriores.
A Dirección Xeral de Creación e Difusión Cultural poderá pedirlles aos solicitantes que acheguen a documentación complementaria ou orixinais que considere necesaria para acreditar os datos que figuran na solicitude, incluídos albarás, facturas, certificados de tiraxe e de distribución, etc.
Os beneficiarios das axudas terán a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Artigo 4º
Recibidas as solicitudes de axuda e a súa documentación, serán analizadas e valoradas por unha comisión presidida polo subdirector xeral de Promoción Cultural, do Libro e Bibliotecas e composta polo xefe do Servizo do Libro e Bibliotecas, a xefa do Servizo de Estudos e Publicacións e un funcionario, que actuará como secretario.
Esta comisión actuará consonte os criterios de valoración establecidos no artigo 5º e, a través da Dirección Xeral de Creación e Difusión Cultural, elevará a correspondente proposta á conselleira de Cultura e Deporte, quen resolverá dentro das dispoñibilidades orzamentarias.
No suposto de que non recaese resolución expresa ningunha dentro do prazo máximo previsto na Lei 30/1992, do 26 de novembro, de réxime xurídico das administracións públicas e do procedemento administrativo común, o sentido do silencio será negativo.
Artigo 5º
Na valoración das solicitudes teranse en conta os seguintes aspectos, por orde decrecente:
-Calidade da obra.
-Calidade da lingua.
-Interese xeral da obra.
-Calidade das obras contidas no catálogo.
-Interese da obra para as bibliotecas públicas.
-Importancia do fondo editorial en galego ou relacionado con Galicia do editor solicitante.
-Esforzo que supón para o editor a incidencia da obra en ámbitos de especial importancia cultural, pero de pouca demanda comercial.
-Grao de profesionalización dentro do sector editorial galego.
Artigo 6º
6.1. A Consellería de Cultura e Deporte comunicaralles a resolución da conselleira aos beneficiarios das axudas. Se no prazo de quince días naturais tras a data de recepción desta resolución as entidades beneficiarias non renunciasen expresamente e por escrito á citada axuda, entenderase que esta queda aceptada.
6.2. Os beneficiarios das axudas, unha vez aceptadas estas, quedarán obrigados a xustificalas segundo se indica nas bases específicas para a concesión das axudas, así como a destinar os fondos percibidos para o obxecto concreto para o que foron concedidos e non poderán solicitar cambios para outros proxectos. A Dirección Xeral de Creación e Difusión Cultural da Consellería de Cultura e Deporte poderá comprobar, cando o considere conveniente, a execución dos proxectos.
6.3. Recibidos os exemplares e a documentación á que se fai referencia nas bases específicas para a concesión das axudas, a Dirección Xeral de Creación e Difusión Cultural, de atopalos conformes, proporá o libramento dos fondos, de acordo co calendario sinalado nas ditas bases e a normativa orzamentaria vixente.
6.4. O libramento do importe da axuda, mesmo nos dous prazos das plurianualidades, realizarase de acordo coa normativa orzamentaria aplicable, exixíndose certificacións expresas orixinais e actualizadas de non ter contraída ningunha débeda, por ningún concepto, coa Xunta de Galicia, e de estar ao corrente nas obrigas fiscais e coa Seguridade Social.
6.5. En calquera caso, os beneficiarios quedan suxeitos ás obrigas recollidas no artigo 14 da Lei 38/2003, xeral de subvencións (BOE do 24 de novembro).
Artigo 7º
No caso de que o beneficiario da axuda incumprise algunha das condicións ou obrigas estipuladas, a Consellería de Cultura e Deporte instruirá expediente de reintegro ou sancionador segundo establece o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 8º
Contra os ditos actos resolutivos, que esgotan a vía administrativa, poderá o interesado interpoñer recurso contencioso-administrativo ante o Tribunal Superior de Xustiza da Comunidade Autónoma de Galicia, no prazo de dous meses, contados desde a recepción da notificación da resolución ou, potestativamente interpoñer, no prazo dun mes desde a
recepción da resolución, recurso de reposición diante do conselleiro de Cultura e Deporte.
Capítulo II
Bases específicas para a concesión das axudas
Artigo 9º.-Axudas para a tradución de obras escritas e publicadas orixinariamente en lingua distinta do galego.
9.1. Estas axudas terán carácter plurianual. O 25% da axuda pagarase no ano 2006 e o 75% restante no ano 2007.
Estes pagamentos serán garantidos con aval, de acordo coa normativa vixente en materia de axudas e subvencións.
9.2. As obras publicaranse en galego segundo a lexislación vixente.
9.3. As solicitudes deberán presentarse no prazo de 40 días naturais contados a partir do seguinte ao da publicación desta orde no Diario Oficial de Galicia.
9.4. Ademais da documentación solicitada no artigo 3º desta orde, deberase presentar:
-Calendario de investimentos para desenvolver cada proxecto editorial.
-Modelo de contrato que a editorial asinaría co tradutor da obra, e que respectará o establecido na Lei de propiedade intelectual, no que debe constar o importe da tradución.
-Un exemplar completo da obra que se vai traducir.
-Xustificante de ter os dereitos precisos para a publicación da obra.
-Currículo do tradutor.
9.5. A axuda consistirá no pagamento dunha porcentaxe da tradución, que pode ir do 50% ao 75% do importe fixado no contrato do tradutor, sen exceder en ningún caso dos 6.000 euros.
9.6. Os beneficiarios farán constar na páxina de responsabilidades de cada un dos exemplares da tiraxe o seguinte texto: «Esta obra recibiu axuda da Consellería de Cultura e Deporte, Dirección Xeral de Creación e Difusión Cultural, na convocatoria de axudas para o ano 2006».
9.7. A contía correspondente á primeira anualidade librarase antes de 1 de novembro de 2006, tras a aceptación da axuda por parte do beneficiario e da entrega dunha fotocopia compulsada do contrato asinado co tradutor. Para o pagamento da segunda anualidade deberá presentarse, antes do 1 de novembro de 2007, o xustificante do pagamento realizado ao tradutor, así como 5 exemplares da tradución editada.
Artigo 10º.-Axudas para a tradución e edición noutras linguas de obras publicadas orixinariamente en galego.
10.1. Estas axudas terán carácter plurianual: o 25% da subvención pagarase no ano 2006 e o 75% restante no ano 2007.
Estes pagamentos garantiranse cun aval, de acordo coa normativa vixente en materia de axudas e subvencións.
10.2. As solicitudes deben presentarse no prazo de 40 días naturais, contados a partir do seguinte ao da publicación desta orde no Diario Oficial de Galicia.
10.3. Ademais da documentación solicitada no artigo 3º desta orde, deberase presentar:
-Calendario de investimentos para cada proxecto editorial
-Modelo de contrato que a editorial asinaría co tradutor da obra e que respectará o establecido na Lei de propiedade intelectual, no que debe constar o importe da tradución.
-Un exemplar da obra para a que se solicita a axuda, con indicación do idioma ao que vai ser traducida.
-Xustificante de ter os dereitos precisos para a publicación da obra.
-Currículo do tradutor.
10.4. A contía de cada subvención será de 20 a 30 (vinte a trinta) euros por páxina para as obras que se vaian editar en linguas da península Ibérica, e de 25 a 50 (vinte e cinco a cincuenta) euros por páxina para as obras que se editen noutras linguas do mundo, até un máximo, en todos os casos, de 6.000 (seis mil) euros por obra. Tómase como páxina tipo a de 1.800 caracteres, e para a realización do cómputo utilizarase o libro editado en galego.
10.5. As solicitudes deben presentarse nun prazo de 40 días naturais, contados a partir do seguinte ao da publicación desta orde no Diario Oficial de Galicia.
10.6. Os beneficiarios farán constar na páxina de responsabilidades de cada un dos exemplares da tiraxe o seguinte texto, na lingua de destino: «Esta obra recibiu axuda da Consellería de Cultura e Deporte, Dirección Xeral de Creación e Difusión Cultural, na convocatoria de axudas para o ano 2006».
10.7. A contía correspondente á primeira anualidade librarase antes do 1 de novembro de 2006, tras a aceptación por parte do beneficiario e entrega da fotocopia compulsada do contrato asinado co tradutor. Para o pagamento da segunda anualidade deberá presentarse, antes do 1 de novembro de 2007, o xustificante do pagamento realizado ao tradutor, así como 5 exemplares da obra editada.
Artigo 11º.-Subvencións para realizar grandes proxectos editoriais en lingua galega.
11.1. Estas subvencións terán carácter plurianual: pagarase o 25% no ano 2006 e o 75% restante no 2007.
Os pagamentos garantiranse con aval, consonte a normativa vixente en materia de subvencións.
11.2. As obras para subvencionar publicaranse en galego, segundo a lexislación vixente.
11.3. As solicitudes deberán presentarse no prazo de 40 días naturais, contados a partir do seguinte ao da publicación desta orde no Diario Oficial de Galicia.
11.4. Amais da documentación solicitada no artigo 3º desta orde, presentarase:
-Calendario de investimentos para desenvolver cada proxecto editorial.
-Características técnicas e memoria explicativa do proxecto de edición.
-Contrato que a editorial asinaría co autor ou autores da obra e que respectará o establecido na Lei de propiedade intelectual.
-Previsión de tiraxe e prezo de venda ao público (IVE incluído).
11.5. O importe de cada subvención establecerase, de acordo coa dispoñibilidade orzamentaria, até un máximo de 60.000 euros, nunha cantidade equivalente a un máximo do 75% do prezo de venda ao público para un máximo de 500 exemplares. A contía fixada na resolución poderá revisala á baixa o órgano responsable da concesión da axuda, se o prezo de venda ao público non concordar co inicialmente declarado na solicitude.
11.6. Os beneficiarios farán constar na páxina de créditos de cada un dos exemplares da tiraxe o seguinte texto: «Esta obra foi subvencionada pola Consellería de Cultura e Deporte, Dirección Xeral de Creación e Difusión Cultural, na convocatoria de subvencións para o ano 2006».
11.7. A contía correspondente á primera anualidade librarase antes do 1 de novembro de 2006, tras a aceptación da subvención por parte do beneficiario e a entrega da fotocopia compulsada do contrato co autor ou autores, debidamente asinado por ambas as partes. Para o pagamento da segunda anualidade, debe presentarse, antes do 1 de novembro de 2006, o correspondente número de exemplares da obra subvencionada.
Disposicións derradeiras
Primeira.-Facúltase o director xeral de Creación e Difusión Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 27 de xuño de 2006.
Ánxela Bugallo Rodríguez
Conselleira de Cultura e Deporte